Predkladacia správa

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. a v súlade s čl. 31 Legislatívnych pravidiel vlády Slovenskej republiky Ministerstvo dopravy a výstavby Slovenskej republiky (ďalej len „ministerstvo“) ako ústredný orgán štátnej správy pre civilné letectvo predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov (tlač 574) (ďalej len „poslanecký návrh zákona“).

Ministerstvo k predloženému poslaneckému návrhu zákona uvádza:

**Všeobecne**

Cieľom poslaneckého návrhu zákona je úprava vybraných ustanovení zákona č. 143/1998 Z. z. o civilnom letectve (letecký zákon) a o zmene a doplnení niektorých zákonov v znení neskorších predpisov (ďalej len „letecký zákon“) v oblasti vykonávania výcviku leteckého personálu lietajúcich športových zariadení, ktoré vyplynuli z aplikačnej praxe.

Navrhovanou zmenou leteckého zákona sa oprávňuje Dopravný úrad povereným právnickým osobám v súlade s § 19 ods. 4 a § 48 ods. 3 leteckého zákonavo vzťahu k členom leteckého personálu lietajúcich športových zariadení, okrem overovania odbornej spôsobilosti členov leteckého personálu lietajúcich športových zariadení a vydávania preukazov odbornej spôsobilosti členom leteckého personálu lietajúcich športových zariadení, povoliť aj vykonávanie výcviku členov leteckého personálu lietajúcich športových zariadení. Doterajšia dlhoročná činnosť poverených právnických osôb vo vzťahu k lietajúcim športovým zariadeniam a členom leteckého personálu lietajúcich športových zariadení sa z pohľadu dosiahnutia a zachovania vysokej úrovne bezpečnosti leteckej prevádzky lietajúcich športových zariadení osvedčila a ukazuje sa ako porovnateľná s ostatnými druhmi prevádzky.

**Stanovisko**

Ministerstvo uplatňuje k poslaneckému návrhu zákona tieto pripomienky:

**K čl. I bodu 2**

Druhý bod navrhujeme upraviť takto:

„2. V § 21 odsek 1 znie:

„(1) Právnická osoba, ktorá zabezpečuje výcvik leteckého personálu okrem leteckého personálu podľa odsekov 2 a 3, musí byť držiteľom osvedčenia vydaného Dopravným úradom, ak osobitný predpis4) neustanovuje inak.“.

Poznámka pod čiarou k odkazu 4 znie:

4) Čl. 10a ods. 1 nariadenia (EÚ) č. 1178/2011 v platnom znení.“.

Odôvodnenie:

V nadväznosti na zasadnutie pracovnej skupiny pre letectvo k oblasti leteckého personálu zástupcovia organizácií poverených overovaním odbornej spôsobilosti leteckého personálu lietajúcich športových zariadení podľa § 48 ods. 3 a vydávaním preukazov odbornej spôsobilosti leteckého personálu lietajúcich športových zariadení podľa § 19 ods. 4 uviedli, že pojem „letecká škola“ spôsobuje v praxi problémy nielen vo vzťahu k nesprávnemu chápaniu tohto pojmu vo vzťahu k výcviku leteckého personálu, ale aj vo vzťahu k školskému systému v gescii Ministerstva školstva, vedy, výskumu a športu Slovenskej republiky. Navyše v právne záväzných aktoch Európskej únie sa vo vzťahu k výcviku leteckého personálu v pôsobnosti týchto právne záväzných aktov Európskej únie používa pojem „výcviková organizácia“. Z tohto dôvodu sa navrhuje vypustenie pojmu „letecká škola“ z leteckého zákona.

**K čl. I bodu 4**

Štvrtý bod navrhujeme upraviť takto:

„4. V § 21 ods. 4 sa slová „leteckej školy“ nahrádzajú slovami „podľa odseku 1“ a za slová „o podmienkach vykonávania výcviku leteckého personálu“ sa vkladajú slová „podľa odsekov 1 a 2“.“.

Odôvodnenie:

Legislatívno-technická úprava súvisiaca s druhým bodom poslaneckého návrhu zákona.

**K čl. I bodu 5**

V § 48 ods. 1 písm. m) navrhujeme slová „leteckej školy“ nahradiť slovami „podľa § 21 ods. 1“.

Odôvodnenie:

Legislatívno-technická úprava súvisiaca s druhým bodom poslaneckého návrhu zákona.

**K čl. I bodu 8**

V ôsmom bode navrhujeme slová „leteckej školy“ nahradiť slovami „podľa § 21 ods. 1“.

Odôvodnenie:

Legislatívno-technická úprava súvisiaca s druhým bodom poslaneckého návrhu zákona.

**K čl. 1**

Čl. I navrhujeme doplniť deviatym bodom, ktorý znie:

„9. V § 51 ods. 3 písm. g) sa slová „leteckej školy“ nahrádzajú slovami „podľa § 21 ods. 1“ a za slovom „úradom“ sa vkladajú slová „alebo bez vyhlásenia4)“.“.

Odôvodnenie:

Legislatívno-technická úprava súvisiaca s druhým bodom poslaneckého návrhu zákona.

**Pripomienkové konanie**

**Návrh zákona** bol predmetom medzirezortného pripomienkového konania v dňoch od 26.07.2021 do 03.08.2021, v rámci ktorého boli uplatnené tri obyčajné pripomienky. Zásadné pripomienky si **neuplatnil žiaden zo subjektov uvedených v čl. 31 ods. 1 Legislatívnych pravidiel vlády SR.**

**Záver**

Ministerstvo odporúča vláde Slovenskej republiky vysloviť súhlas s poslaneckým návrhom zákona po zohľadnení vyššie uvedených pripomienok.